Rådets forordning (EF) nr. 1244/2001

af 19. juni 2001

om ændring af forordning (EF) nr. 1259/1999 om fastlæggelse af fælles regler for den fælles landbrugspolitiks ordninger for direkte støtte

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Når det gælder direkte betalinger under den fælles landbrugspolitiks forskellige indkomststøtteordninger, viser statistikkerne, at et meget stort antal landbrugere får udbetalt meget små beløb. Under støtteordningerne skelnes der ikke mellem landbrugere, der får udbetalt små beløb, og landbrugere, der får udbetalt større beløb, idet betingelserne for støtteberettigelse og de administrative bestemmelser og kontrolbestemmelserne er de samme.

(2) Indførelse af en forenklet støtteordning for landbrugere, der får udbetalt små beløb, kan medvirke til at mindske den administrative byrde for landbrugerne, de nationale administrationer og Kommissionen. Ordningens effektivitet bør afprøves i en forsøgsperiode. Landbrugere, der er berettigede til små beløb eller er villige til at acceptere et mindre støttebeløb, bør i en minimumsperiode have udbetalt et samlet beløb pr. år på forenklede betingelser. Da ordningen er midlertidig, står det både medlemsstaterne og landbrugerne i medlemsstaterne frit for, om de vil anvende ordningen.

(3) For at forenkle de administrative procedurer bør medlemsstaterne have mulighed for at foretage en enkelt kombineret betaling til de deltagende landbrugere, som dækker den støtte, der ydes under denne forenklede ordning, og den støtte, der ydes under andre støtteordninger.

(4) I betragtning af, at ordningen er en forsøgsordning, bør det sikres, at Kommissionen har den nødvendige fleksibilitet til at implementere ordningen, jf. dog de eksisterende fælles regler for direkte støtteordninger, der er fastlagt i forordning (EF) nr. 1259/1999(3). For at opnå den tilstræbte forenkling kan det desuden i visse klart definerede og velbegrundede tilfælde blive nødvendigt at fastsætte undtagelser fra de eksisterende bestemmelser, der er fastsat i de relevante forordninger om støtteordninger samt i Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger(4).

(5) Ved forordning (EF) nr. 1259/1999 er der fastlagt fælles regler for den fælles landbrugspolitiks ordninger for direkte støtte. Forordningen bør ændres, så den også kommer til at omfatte denne forenklede ordning.

(6) De for gennemførelsen af nærværende forordning nødvendige foranstaltninger bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(5) -

UDSTEDT FØLGENDE FORORDNING:

Artikel 1

I forordning (EF) nr. 1259/1999 foretages følgende ændringer:

1) Følgende artikel indsættes: "Artikel 2a

1. For kalenderårene 2002 til 2005 indføres der en forenklet ordning, hvorunder medlemsstaterne kan beslutte, at betalingerne under følgende støtteordninger foretages på de betingelser, der er fastsat i denne artikel, og efter gennemførelsesbestemmelserne hertil:

- arealbetalinger for markafgrøder, inklusive betaling for græsensilage, supplerende beløb, betalinger for udtagning og supplement og særlig støtte for hård hvede, jf. artikel 2, 4 og 5 i forordning (EF) nr. 1251/1999(6)

- arealstøtte for bælgplanter, jf. artikel 1 i forordning (EF) nr. 1577/96(7)

- arealstøtte for ris, jf. artikel 6 i forordning (EF) nr. 3072/95(8)

- særlig præmie, ammekopræmie, herunder for kvier og den supplerende nationale ammekopræmie, når denne medfinansieres, ekstensiveringsbetalinger samt supplerende betalinger, når de udbetales ud over den støtte, der er fastsat i dette led, jf. artikel 4, 6, 10, 13 og 14 i forordning (EF) nr. 1254/1999(9)

- moderfårs- og hungedspræmie og supplement til ugunstigt stillede områder, jf. artikel 5 i forordning (EF) nr. 2467/98(10).

De i første afsnit nævnte forordninger benævnes herefter 'de relevante forordninger'.

2. Det er op til landbrugerne, om de vil deltage i den forenklede ordning. Ansøgere får adgang til ordningen, hvis de har modtaget støtte under mindst en af de støtteordninger, der er omfattet af den, i hvert at de tre kalenderår, der går forud for ansøgningsåret. Landbrugere, der modtager støtte til førtidspensionering i henhold til forordning (EF) nr. 1257/1999, kan ikke deltage i ordningen.

3. Det beløb, som en landbruger kan få udbetalt under ordningen, er det højeste af

a) gennemsnittet af de beløb, der er ydet i henhold til de relevante forordninger i løbet af de tre kalenderår, der går forud for ansøgningsåret

b) de samlede beløb, der er ydet i henhold til de relevante forordninger i kalenderåret, der går forud for ansøgningsåret.

Arealstøtte for hør og hamp i henhold til artikel 4 i forordning (EØF) nr. 1308/70(11) indgår i beregningen.

Såfremt artikel 4 i denne forordning anvendes i de referenceperioder, der er nævnt i litra a) og b), beregnes de beløb, der er nævnt i litra a) og b), som de beløb, der ville være blevet ydet inden anvendelsen af artikel 4.

4. Det i stk. 3 nævnte beløb er på 1250 EUR.

Ansøgere, der ville være berettiget til at få udbetalt højere beløb i henhold til de relevante forordninger, kan dog vælge at tilslutte sig den forenklede ordning, hvis de accepterer højst at modtage maksimumsbeløbet, jf. dog stk. 5.

Støtten under den forenklede ordning udbetales en gang om året fra det år, hvor ansøgningen om deltagelse i ordningen indgives, indtil 2005.

5. Medlemsstaterne kan beslutte at anvende artikel 4 på den forenklede ordning.

6. Ansøgerne skal forpligte sig til at bevare jorden i god landbrugsmæssig stand. De kan anvende jorden til alle landbrugsformål undtagen til produktion af hamp, der falder inden for KN-kode 5302 10 00.

Medlemsstaterne definerer god landbrugsmæssig stand, navnlig på baggrund af de foranstaltninger, de har truffet i medfør af denne forordning og artikel 19, stk. 4, i Kommissionens forordning (EF) nr. 2316/1999(12).

7. Medlemsstaterne kan beslutte at gennemføre den forenklede ordning på nationalt eller regionalt plan og at kombinere datoen for betalinger under den forenklede ordning med datoen for betalinger under en hvilken som helst anden støtteordning."

2) Artikel 11 affattes således: "Artikel 11

Gennemførelsesbestemmelser

1. Kommissionen bistås af Forvaltningskomitéen for Korn, der er oprettet ved artikel 23 i Rådets forordning (EØF) nr. 1766/92(13), eller i givet fald af andre relevante forvaltningskomitéer.

2. Når der henvises til nærværende stykke, anvendes artikel 4 og 7 i afgørelse 1999/468/EF.

3. Det i artikel 4, stk. 3, i afgørelse 1999/468/EF omhandlede tidsrum er på en måned.

4. I henhold til stk. 2 vedtager Kommissionen:

- gennemførelsesbestemmelser til artikel 2a, herunder eventuelle undtagelser fra de relevante forordninger og forordning (EØF) nr. 3508/92(14), som er nødvendige for at opnå den tilstræbte forenkling, især dem, der vedrører støttebetingelser, datoer for anvendelse og betaling og kontrolbestemmelser, samt detaljerede regler for at undgå dobbeltkrav med hensyn til det areal og den produktion, der er omfattet af den forenklede ordning

- eventuelle nødvendige ændringer af bilaget under hensyntagen til kriterierne i artikel 1, og

- hvis det er relevant, gennemførelsesbestemmelser til denne forordning, herunder navnlig de foranstaltninger, der er nødvendige for at forhindre omgåelser af artikel 3 og 4, og foranstaltningerne vedrørende artikel 7."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 19. juni 2001.

På Rådets vegne

M. Winberg

Formand

(1) EFT C 120 E af 24.4.2001, s. 146.

(2) Udtalelse afgivet den 14.6.2001 (endnu ikke offentliggjort i EFT).

(3) EFT L 160 af 26.6.1999, s. 113.

(4) EFT L 355 af 5.12.1992, s. 1. Senest ændret ved Kommissionens forordning (EF) nr. 495/2001 (EFT L 72 af 14.3.2001, s. 6).

(5) EFT L 184 af 17.7.1999, s. 23.

(6) Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder (EFT L 160 af 26.6.1999, s. 1). Senest ændret ved forordning (EF) nr. 1038/2001 (EFT L 145 af 31.5.2001, s. 16).

(7) Rådets forordning (EF) nr. 1577/96 af 30. juli 1996 om indførelse af en særlig støtte for visse bælgplanter (EFT L 206 af 16.8.1996, s. 4). Senest ændret ved forordning (EF) nr. 811/2000 (EFT L 100 af 20.4.2000, s. 1).

(8) Rådets forordning (EF) nr. 3072/95 af 22. december 1995 om den fælles markedsordning for ris (EFT L 329 af 30.12.1995, s. 18). Senest ændret ved forordning (EF) nr. 1667/2000 (EFT L 193 af 29.7.2000, s. 3).

(9) Rådets forordning (EF) nr. 1254/1999 af 17. maj 1999 om den fælles markedsordning for okse- og kalvekød (EFT L 160 af 26.6.1999, s. 21).

(10) Rådets forordning (EF) nr. 2467/98 af 3. november 1998 om den fælles markedsordning for fåre- og gedekød (EFT L 312 af 20.11.1998, s. 1). Senest ændret ved forordning (EF) nr. 1669/2000 (EFT L 193 af 29.7.2000, s. 8).

(11) Rådets forordning (EØF) nr. 1308/70 af 29. juni 1970 om den fælles markedsordning om hør og hamp (EFT L 146 af 4.7.1970, s. 1). Senest ændret ved forordning (EF) nr. 2826/2000 (EFT L 327 af 23.12.2000, s. 2).

(12) Kommissionens forordning (EF) nr. 2316/1999 af 22. oktober 1999 om gennemførelsesbestemmelser til Rådets forordning (EF) nr. 1251/1999 om indførelse af en støtteordning for producenter af visse markafgrøder (EFT L 280 af 30.10.1999, s. 43). Senest ændret ved forordning (EF) nr. 946/2001 (EFT L 133 af 16.5.2001, s. 8).

(13) Rådets forordning (EØF) nr. 1766/92 af 30. juni 1992 om den fælles markedsordning for korn (EFT L 181 af 1.7.1992, s. 21). Senest ændret ved forordning (EF) nr. 1666/2000 (EFT L 193 af 29.7.2000, s. 1).

(14) Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse støtteordninger (EFT L 355 af 5.12.1992, s. 1). Senest ændret ved Kommissionens forordning (EF) nr. 495/2001 (EFT L 72 af 14.3.2001, s. 6).